b'\n_START_ARTICLE_\nVilla Marina (Nysted)\n_START_PARAGRAPH_\nVilla Marina er et hus i italiensk-inspireret stil p\xc3\xa5 hovedgaden i Nysted. Huset er opf\xc3\xb8rt i 1877-1878 som sommerbolig for den norske digter Andreas Munch og hans hustru Amalia. Huset har p\xc3\xa5 den tid virket som et yderst eksotisk indslag i en lille provinsby, hvor det efter alt at d\xc3\xb8mme kun var kirken, r\xc3\xa5dhuset og skolen, der havde mere end \xc3\xa9n etage._NEWLINE_Arkitekten bag villaen var Vilhelm Dahlerup, der ogs\xc3\xa5 tegnede Det Kongelige Teater, Pantomimeteatret i Tivoli, Statens Museum for Kunst, Ny Carlsberg Glyptotek og mange andre bygningsv\xc3\xa6rker og i \xc3\xb8vrigt ogs\xc3\xa5 forestod en restaurering af Nysted Kirke i 1861. Grunden, der ligger skr\xc3\xa5t over for R\xc3\xa5dhuset, er ret smal, men gik dengang helt ned til stranden. Fra t\xc3\xa5rnet i vestenden af huset havde man bl.a. et fint blik til \xc3\x85lholm, hvor Amalia Munch var vokset op._NEWLINE_Hendes moster var gift med grev Gregers Christian Raben, og Amalia blev parrets plejebarn, muligvis i 1835 da hun var 3 \xc3\xa5r, og senere blev hun adopteret af det ellers barnl\xc3\xb8se grevepar. Gregers Raben var modstander af at hans datter giftede sig med Andreas Munch og forb\xc3\xb8d dem at komme til Nysted under trusler om at g\xc3\xb8re hende arvel\xc3\xb8s. F\xc3\xb8rst efter hans d\xc3\xb8d havde de derfor mulighed for at finde sig en bolig i Nysted._NEWLINE_Andreas Munch d\xc3\xb8de allerede i 1884 og derefter flyttede Amalia permanent ind i huset med sine d\xc3\xb8tre og blev boende til omkring 1898. Siden har huset haft mange ejere. Der har bl.a. v\xc3\xa6ret apotek. Omkring 1960 blev den nederste del af grunden udskilt og bebygget, og i dag er huset delt op i flere beboelser. Det er stadig et us\xc3\xa6dvanligt isl\xc3\xa6t i den gamle hovedgade. Huset har tabt en del af sit oprindelige udseende og tr\xc3\xa6nger til restaurering._NEWLINE_If\xc3\xb8lge Nystedkr\xc3\xb8niken kostede det ca. 80.000 kr. at bygge huset, og i henhold til Mark og skilling, kroner og \xc3\xb8re af Poul Thestrup (1991) tjente en fagl\xc3\xa6rt arbejder i 1878 i gennemsnit 26 \xc3\xb8re i timen. For et arbejds\xc3\xa5r med ca. 300 dage a 10 timer giver det en indt\xc3\xa6gt p\xc3\xa5 ca. 800 kr. Det vil sige at opf\xc3\xb8relsessummen svarede til 100 \xc3\xa5rs indt\xc3\xa6gt.'